CELEX: 32019D1086
Language: et
Date: 2019-06-18 00:00:00
Title: Nõukogu otsus (EL) 2019/1086, 18. juuni 2019, millega määratakse kindlaks Euroopa Liidu nimel võetav seisukoht riikide korruptsioonivastase ühenduse (GRECO) täiskogul või Euroopa Nõukogu ministrite komitees seoses liidule GRECOs vaatleja staatuse andmist käsitleva otsusega

26.6.2019   
               
               
                  ET
               
               
                  Euroopa Liidu Teataja
               
               
                  L 171/115
               
            
         NÕUKOGU OTSUS (EL) 2019/1086,
         18. juuni 2019,
         millega määratakse kindlaks Euroopa Liidu nimel võetav seisukoht riikide korruptsioonivastase ühenduse (GRECO) täiskogul või Euroopa Nõukogu ministrite komitees seoses liidule GRECOs vaatleja staatuse andmist käsitleva otsusega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 83 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Euroopa Nõukogu põhikirjajärgse resolutsiooniga nr (93) 28 osaliste ja laiendatud kokkulepete kohta on Euroopa Nõukogusse mittekuuluvatele riikidele ja rahvusvahelistele organisatsioonidele ette nähtud võimalus saada vaatlejaks osalistes ja laiendatud kokkulepetes, nagu seda on riikide korruptsioonivastase ühenduse (GRECO) asutamise kokkulepe.
                  
               
                     (2)
                  
                  
                     6. juunil 2019 väljendas nõukogu toetust, et liidul oleks GRECOs vaatleja staatus, ning kutsus komisjoni üles esitama ettepanekut liidu nimel Euroopa Nõukogus võetava seisukoha kohta.
                  
               
                     (3)
                  
                  
                     6. juunil 2019 esitas komisjon Euroopa Nõukogu peasekretärile liidu taotluse osaleda GRECOs vaatlejana.
                  
               
                     (4)
                  
                  
                     Vaatleja staatuse saamine toob kaasa õiguslikke tagajärgi, mis piirduvad järgmisega: vaatlejatel on õigus osaleda GRECO koosolekutel ja saada juurdepääs kõigile käsitletavatele dokumentidele; vaatlejatel ei ole hääleõigust, neid ei hinnata ning nad ei võta ametlikke seisukohti hindamisprotsessis ega osale hindamismissioonidel. Vaatlejatelt ei nõuta rahalist osalust.
                  
               
                     (5)
                  
                  
                     Liidu osalemine GRECOs vaatlejana ei välista võimalikku täisliikme staatust tulevikus.
                  
               
                     (6)
                  
                  
                     Kõik liidu liikmesriigid on GRECO liikmed.
                  
               
                     (7)
                  
                  
                     Eeldatavalt palutakse liidu vaatleja staatuse üle otsustada GRECO 83. täiskogul, mis toimub 17.–21. juunil 2019 Strasbourgis, või järgmisel GRECO täiskogul.
                  
               
                     (8)
                  
                  
                     Kui kõnealust otsust ei võeta vastu GRECO 83. täiskogul või järgmisel GRECO täiskogul, suunatakse kõnealune küsimus eeldatavasti edasi Euroopa Nõukogu ministrite komiteesse, keda kutsutakse üles otsustama liidule GRECOs vaatleja staatuse andmise üle.
                  
               
                     (9)
                  
                  
                     On asjakohane määrata kindlaks liidu nimel GRECO täiskogul või olenevalt asjaoludest Euroopa Nõukogu ministrite komitees võetav seisukoht seoses liidule vaatleja staatuse andmist käsitleva otsuse vastuvõtmisega.
                  
               
                     (10)
                  
                  
                     Käesolev otsus on kooskõlas lojaalse koostöö põhimõttega.
                  
               
                     (11)
                  
                  
                     Käesolev otsus on kooskõlas pädevuse andmise põhimõttega ning see ei mõjuta liidu ja selle liikmesriikide vahelist pädevuse jaotust.
                  
               
                     (12)
                  
                  
                     Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artiklite 1 ja 2 kohaselt, ja ilma et see piiraks kõnealuse protokolli artikli 4 kohaldamist, ei osale kõnealused liikmesriigid käesoleva otsuse vastuvõtmisel ning see ei ole nende suhtes siduv ega kohaldatav.
                  
               
                     (13)
                  
                  
                     Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel seoses liidule riikide korruptsioonivastases ühenduses (GRECO) vaatleja staatuse andmist käsitleva otsusega, on järgmine:
            
                        a)
                     
                     
                        GRECO 83. täiskogul või GRECO järgmisel täiskogul toetavad liidu liikmesriigid sellise otsuse vastuvõtmist, millega antakse liidule GRECOs vaatleja staatus;
                     
                  
                        b)
                     
                     
                        kui vaatleja staatuse andmist käsitlevat otsust ei võeta vastu GRECO 83. täiskogul ega GRECO järgmisel täiskogul, toetavad liidu liikmesriigid kõneluse küsimuse edasisuunamist Euroopa Nõukogu ministrite komiteesse ja kõnealuse komitee poolt sellise otsuse vastuvõtmist, millega antakse liidule GRECOs vaatleja staatus.
                     
                  
         
            Artikkel 2
            Käesolev otsus jõustub selle vastuvõtmise päeval.
         
         
            Luxembourg, 18. juuni 2019
            
               
                  Nõukogu nimel
               
               
                  eesistuja
               
               P. DAEA